Linksmų Užgavėnių!

Nuo seno Europoje švenčiamos Užgavėnės yra žiemos pabaigos šventė, su savitais papročiais ir spalvingais karnavalais. Šventės ištakos siekia senuosius Europos tikėjimus, bet ilgainiui ji buvo susieta su krikščionybe – minima likus 7 savaitėms (46 dienoms) iki Velykų. Šis laikotarpis būna nuo vasario 9 iki kovo 8 dienos ir visada - antradienį.

Lietuvoje Užgavėnių apeigos - vaišės, važinėjimas, čiuožinėjimas, supimasis, įvairūs būrimai, persirengėlių eisenos ir vaidinimai buvo žiemos palydos ir pavasario žadinimas, mėsiedo laikotarpio užbaiga. Jos turėjo suteikti žemei derlingumo galią.

Leidžiama paskutinį kartą gausiai pavalgyti, mat kitą dieną prasideda pasninkas – Gavėnia. Riebiai valgyti netgi reikia – taip visus metus būsi sotus ir stiprus. Nors Lietuvoje per Užgavėnes kepami blynai, seniausias valgis yra šiupinys – žirniai, virti su kiaulės galva ir kojomis, taip pat – mėsos ir bulvių troškinys kiunkė, šaltiena. Sočiai valgydavo nuo 7 iki 12 kartų. 7 kartai reiškė septynias pasninko savaites, 12 kartų – dvylika sočių metų mėnesių.

Užgavėnės – didelių spėjimų diena. Jei ant stogo tądien yra sniego, vadinasi, ir Velykos bus su sniegu. Jei drėgna – javai gerai derės, jei saulėta – reikės anksti sėti. Ta šeimininkė, kuri Užgavėnių vakarą pirma vakarienei krosnį užkuria, pirma ir rugius nukirs.

Reikšmingiausias Užgavėnių veiksmas – persirengėlių vaikštynės. Svarbiausi jų personažai gyvūnai ir būtybės – ožys, gervė, meška, ubagų, čigonų ir žydų kaukės. Kartais vaidinamos vestuvės, kai vyras persirengia nuotaka , o moteris - jaunuoju. Užgavėnių kaukės tuo geresnės, kuo baisesnės. Jos būdavo skobiamos iš medžio, tošies, daromos iš avikailio ir popieriaus. Kaukės didelėmis kumpomis nosimis, atsikišusiais, retais dantimis, besikvatojančios ar apimtos pykčio.

Užgavėnių karnavalo žaidimai kiekvienoje Lietuvos kertelėje vis kitokie. Marijampolės apskrityje garsios buvo Lašininio ir Kanapinio dvikovos, o Žemaitijoje persirengėliai vežiodavosi ir tebesivežioja Morę (Kotrę arba tiesiog bobą). Tai moters iškamša, pritvirtinta ant seno vežimo rato, užmauto ant rogių pavažos stipino. Morę vežiodavo visą dieną, o vakare sudegindavo arba paskandindavo. Manoma, kad tai turėjo įprasminti žiemos ir vasaros susidūrimą.

Pasaulyje Užgavėnės žinomos Mardi Gras (Riebiojo antradienio) pavadinimu ir švenčiamos panašiai – gausiai valgant, persirenginėjant ir linksminantis karnavaluose.

Parengė:

Bendruomenė „Naujieji Romainiai“

Tarybos narė

Aldona Baltrušienė